Uvulwa okusemthethweni Umbukiso weHlanganani/Sanganai Expo koBulawayo
Lumbukiso ucine uvulwa okusemthethweni yisiphathamandla sehofisi yomsekeli kamongameli weZimbabwe uMnu, Phelekezela Mphoko yena kunguNkosikazi Tabeth Kanengoni Malinga
BULAWAYO — Umbukiso wezokwethekelela, oweHlanganani Tourism Expo uvuliwe okusemthethweni ngoLwesihlanu koBulawayo ngobemmele umsekeli kamongameli, uMnu. Phelekezela Mphoko. Ababukise lonyaka bathi ukuza kombukiso lo, koBulawayo kulakho ukubalethela amathuba amahle kumabhizimusi abo. Emazwini akhe awabalelwe yisiphathamandla sehofisi yakhe uNkosikazi Tabeth Kanengoni Malinga, umsekeli kamongameli weZimbabwe, uchaze ukuba uyathokoza ukuba uhulumende wakhe usephume lemizamo yokuvuselela uBulawayo ethi bazaqhubeka besebenza ngamandla ekuvuseleleni leli dolobho. Obona ngezokuthengisa kuwetela yeBirchwood eduze legcekeni lendizamtshina eOR Tambo eSouth Africa, uMnunzana Jonathan Lunga ongomunye wabasembukisweni lo uthi bakhangelele ukuthola amathuba amahle njalo bayaqala ukuzobukisa eHlanganani. Umnunzana Bheki Sibanda umqondisi weM&M Joyous Events koBulawayo uthi bona bayaqala ukubukisa eHlanganani njalo sebethole ibhizimusi ethembisayo kwabathengayo abasuka eZimbabwe lakwamanye amazwe. Abathengi abanengi babikwa besuka eSouth Africa, abanye emhlubulweni weMiddle East, Africa, Europe, China, Asia, Pacific leMelika. Umbukiso weSanganai/ Hlanganani uzakwenzelwa kuHall 3, 4 2 lo2a njalo kukhangelelwe ukuba lemihlangano emithathu ejonge ukuthuthukisa ezokwethekelelana. EleSouth Africa yilo elilezethekeli eziza eZimbabwe ezinengi umakuqathaniswa lamanye amazwe. ONozindaba abangamatshumi amathathu lantathu abaze ukuzoloba ngeSanganai/Hlanganani abasuka kwamanye amazwe bagcinwe yi ZTA emizameni yokuba balobe kahle ngeZimbabwe ngoba kulilizwe elibikwa lilobudlwangudlwangu kusukela kuhlelo lukaHulumende olokwaba kutsha umhlabathi.